**Csongrád Város Polgármesterétől**

Száma: REF/54-1 /2023.

Témafelelős: Tóth Irén

**ELŐTERJESZTÉS**

**Csongrád Városi Önkormányzat Képviselő-testületének**

 **2023. május 25-ei ülésére**

**Tárgy:** „Javaslat CU Medical i-PAD SP1 félautomata defibrillátor készülék beszerzésére, és a Körös – toroki üdülőterületre történő kihelyezésre.

**Tisztelt Képviselő-testület!**

A keringésmegállások döntő hányadát hirtelen szívhalál okozza. A hirtelen szívhalál Magyarországon vezető halálok. Évi, megközelítőleg 50.000 haláleset, szív-keringési eredetű okból következik be. Ebből 20.000 eset a kórházon kívül történik. Ezen esetek 65-85%-ában kamrai szívritmuszavar, un. kamrafibrilláció áll a háttérben, melyet a szívizomzat kaotikus elektromos tevékenysége jellemez, ami lehetetlenné teszi a szív normális mechanikai működését. A kamrafibrilláció egyetlen hatásos kezelési módja a defibrillálás. Csongrád város életében kiemelkedő látogatottsággal bíró üdülőterület a Körös-torok. Főszezonban, egy nap alatt több ezer ember fürdőzik, pihen, sportol az üdülőterületen.

A polgármester a nagy létszámú vendégszámra való tekintettel, kezdeményezte a város egészségügyi feladatait ellátó szakmai vezetés felé, hogy szükségét látja a defibrillátor készülék beszerzésének és a Körös – toroki üdülőterületre történő kihelyezését.

A beszerzésnél a szállítási idő, a működtetés, az ár és a fenntarthatóság dominál. A készülék kiválasztásra került.

A készülék típusa: CU Medical i - PAD SP1félautomata defibrillátor, dual elektródával, gyermek és felnőtt mód.

**Ár**: nettó: 456.000 Ft + ÁFA 27%, **580.000Ft**.

A készülék jellemzői: Érthető, egyszerű hangutasításokkal és letisztult ábrákkal vezeti végig a felhasználót az újraélesztés folyamatán. Érzékeli az újraélesztés hiányát, ilyenkor biztatja a segélynyújtót annak megkezdésére. Érzékelt újraélesztés esetében támogatja a segélynyújtót annak folytatásában. A hangutasítások hangereje a környezeti zajok függvényében automatikusan változik. Napi, heti, havi öntesztet végez, melynek során az ellenőrzés a megszokott protokollokon túl, kiterjed az elektródák állapotára is. A CU Medical i-PAD félautomata defibrillátor érzékeli a sokkolandó ritmust, felszólítja a jelenlevőket, hogy lépjenek hátrébb, és egyértelmű utasítást ad a segélynyújtónak. Tévedés kizárva! A segélynyújtó csak akkor tud sokkot leadni, ha a készülék érzékeli a sokkolandó ritmust és azt engedélyezi is. Csak akkor hibázhatunk, ha a közelben van készülék, de nem használjuk!

A készülék szinte minden területen tökéletesen teljesít, fenntartási költségei alacsonyak. A megvásárolt készüléknél, ha két éven belül újraélesztést végeznek, a fogyóeszközök cseréjét ingyen biztosítják.

A készülékre 5 év garanciát vállal a gyártó. Az elem élettartama 4 év. A képernyőn jelzéssel történik az elem az elektróda lejárati ideje. A készüléket a megrendeléstől számítva egy héten belül a kiszállítják.

Kérem a Tisztelt Képviselő-testületet az előterjesztés megvitatására és a határozati javaslat elfogadására.

**HATÁROZATI JAVASLAT**

Csongrád Városi Önkormányzat Képviselő-testülete megtárgyalta a „Javaslat CU Medical i - PAD SP1 félautomata defibrillátor készülék beszerzésére, és a Körös-toroki üdülőterületre történő kihelyezésre”tárgyú előterjesztést, és az alábbi döntést hozza:

1. Csongrád Városi Önkormányzat Képviselő-testülete hozzájárulását adja a CU Medical i - PAD SP1 félautomata defibrillátor készülék beszerzésére, és a Körös-toroki üdülőterületre történő kihelyezésre.

**A készülék beszerzési ára:** nettó: 456.000 Ft + ÁFA (27%) bruttó **580.000Ft**.

Felelős: Bedő Tamás polgármester

Határidő: azonnal

1. A CU Medical i - PAD SP1 félautomata defibrillátor készülék beszerzése után azonnal kerüljön kihelyezésre a Körös-toroki üdülőterületre.

Az üdülőterület működtetői, a Csongrádi Egészségfejlesztési Iroda munkatársai közreműködésével, részesüljenek elsősegélynyújtás ismeretekben, és sajátítsák el az újraélesztés alapvető szabályait.

Felelős: Tóth Irén intézményvezető

Határidő: azonnal

Erről jegyzőkönyvi kivonaton értesítést kap:

1. Képviselő-testület tagjai
2. Egészségügyi referens és általa
3. az érintettek

Csongrád, 2023. május 17.

 Bedő Tamás

 polgármester